Apatosaurus
Store norske leksikon,Realfag,Paleontologi,Virveldyr,Krypdyr,Dinosaurer
Apatosaurus var en planteetende dinosaur med lang hals (sauropod). Den levde i Nord-Amerika i sen jura, for omkring 150 millioner år siden. Apatosaurus var en slektning av enorme sauropoder som Diplodocus, Barosaurus og Supersaurus, som den skiller seg fra ved å være mer massivt bygd.
Beskrivelse Apatosaurus ble 21–29 meter lang og veide antagelig 30–40 tonn, 3–4 ganger så mye som Diplodocus. Den hadde kraftig hals, lange og tykke bein, og to rekker med pigger på oversiden av ryggvirvlene på begge sider av den massive senen som holdt hodet og halen oppe.Hodet var lite og lavt, med blyantlignende tenner, men det er sjelden man finner fossiler av det. Halsen var lang og kroppen forholdsvis kompakt, bena søyleformede og halen lang og liknet en pisk. Levevis Apatosaurus var planteeter. Fossiler av denne dinosauren er aldri blitt funnet sammen med fossiler av dyr som levde i vann, og var altså ikke vannlevende som tidlige rekonstruksjoner viser. Systematikk Slekten Apatosaurus innholder artene Apatosaurus ajax Marsh, 1877 og Apatosaurus louisae Holland, 1916. Apatosaurus er en sauropod, og hører til i ordenen Saurischia. Forskning De første fossilene av Apatosaurus ble beskrevet av Othniel Charles Marsh ved Yale University i 1877, basert på et nesten komplett eksemplar fra Colorado. Han ga den navnet Apatosaurus ("falsk øgle") fordi deler av skjelettet (undersiden av halen) lignet mer på havlevende mosasaurer enn andre dinosaurer.To år senere beskrev han et annet eksemplar fra Wyoming under navnet Brontosaurus excelsus. Senere forskere har stort sett vært enige i at de tilhører samme slekt, og at det første navnet (Apatosaurus) derfor er det eneste gyldige. På grunn av akademisk krangel mellom Marsh og Henry Fairfield Osborn ved American Museum of Natural History i New York, ble det utstilte eksemplaret der kalt Brontosaurus, og dette navnet ble det mest brukte i alle populærvitenskapelige bøker. Brontosaurus har senere blitt gjenopprettet som et gyldig navn for noen nært beslektede, mindre arter. Les mer i Store norske leksikon dinosaurer sauropoder fossiler paleontologi